
	ФИШ II.V.13

	
	корпоративен данък
СПЕЦИФИЧНО ДАНЪЧНО ТРЕТИРАНЕ НА АКТИВ, ФОРМИРАН В РЕЗУЛТАТ НА РАЗВОЙНА ДЕЙНОСТ
 



Съгласно чл. 69, ал. 1 от ЗКПО (изм. - ДВ, бр. 30 от 2026 г., в сила от 01.01.2026 г.) при определяне на данъчния финансов резултат данъчно задълженото лице може да намали счетоводния си финансов резултат, с изключение на случаите по ал. 2 и 3, допълнително с 25 на сто от разходите за научноизследователска и развойна дейност, в годината на отчитането им, когато са изпълнени едновременно следните условия:

1. разходите са извършени във връзка с осъществяването на научноизследователска и развойна дейност;

2. когато научноизследователската и развойна дейност е възложена с поръчка, същата е при пазарни условия;

3. за разходите за научноизследователска и развойната дейност, в това число на равнище група, не се ползва каквато и да е публична финансова помощ от държавния бюджет, бюджета на друга държава - членка на Европейския съюз, или бюджета на Европейския съюз;

4. ако са спазени и всички други изисквания на този закон.

Според ал. 2 на чл. 69 от ЗКПО, когато в резултат на развойна дейност е формиран дълготраен нематериален актив, за целите на чл. 53, ал. 1 данъчно задълженото лице има право да увеличи с 25 на сто разходите за развойна дейност, включени в историческата цена на този актив, когато са изпълнени едновременно условията по ал. 1.

Съгласно чл. 69, ал. 3 от ЗКПО, когато в следваща година настъпят обстоятелства, определящи, че данъчно задълженото лице няма да придобие дълготраен нематериален актив по ал. 2, за целите на чл. 51, ал. 2 непризнатите за данъчни цели в годината на отчитането им разходи за развойна дейност се признават за данъчни цели, увеличени с 25 на сто, в годината на настъпване на обстоятелствата, ако са спазени изискванията на този закон.


Определение, дадено в § 1, т. 24 от ДР на ЗКПО: 


Научноизследователска и развойна дейност“ за целите на чл. 69 включва три вида дейност: фундаментални изследвания, приложни изследвания и развойна дейност. 


Фундаментални изследвания са експериментална или теоретична работа, предприета основно с цел придобиване на нови знания относно фундаменталните причини за явленията или наблюдаемите факти без оглед на конкретно практическо приложение или използване. 


Приложни изследвания са първоначално изследване с цел придобиване на нови познания, насочени основно към конкретна практическа задача или цел. 


Развойна дейност е системна работа, основаваща се на знанията, придобити при изследванията и от практическия опит, и генерираща нови знания, която е насочена към създаването на нови продукти или процеси или подобряването на съществуващи продукти или процеси.“

